चौपाई विवाद के बाद रामचरितमानस की बिक्री बढ़ी, फाइनल बाइंडिंग के वक्त जूता-चप्पल तक नहीं पहनते कर्मचारी
100 Years Of Publishing 92 Crore Books On Sanatan Dharma गीता प्रेस के 100 साल- सनातन-धर्म की 92 करोड़ किताबें छापीं, विवाद के बाद रामचरितमानस की 50 हजार किताबें ज्यादा बिकी; यहां कर्मचारी जूता-चप्पल उतारकर करते हैं काम
गीता प्रेस...धर्म, आस्था और विश्वास का प्रेस। पिछले दिनों काफी वक्त प्रेस सुर्खियों में रहा है। कभी बंद होने की अफवाहों की वजह से तो कभी रामचरितमानस की चौपाई विवाद की वजह से। लेकिन गीता प्रेस इन सबसे परे है। सनातन धर्म की सबसे ज्यादा किताबें प्रकाशित करने वाला गीता प्रेस...इस वक्त शताब्दी वर्ष (100वीं वर्षगांठ) मना रहा है। समापन समारोह में प्रधानमंत्री नरेंद्र मोदी भी शामिल होंगे। उनके कार्यक्रम की स्वीकृति मिल चुकी है, लेकिन तारीख अभी फाइनल नहीं हुई है। आज संडे बिग स्टोरी में बात... "गीता प्रेस की गाथा"... की करते हैं।
गीता प्रेस सनातन-धर्म की अब तक 92 करोड़ किताबें छाप चुका है, जाे एक रिकॉर्ड है। अकेले इस साल 2 करोड़ 42 लाख किताबें छापी हैं। रामचरितमानस पर राजनीतिक विवाद के बाद से इसकी 50 हजार किताबें ज्यादा बिकी हैं। प्रेस की आय में भी इजाफा हुआ है।
आइए सबसे पहले गीता प्रेस को जानते हैं...
कर्मचारी जूता-चप्पल उतारकर छपाई का काम करते हैं
गोरखपुर का नाम आते ही, जेहन में सबसे पहले दो नाम आते हैं, पहला-गोरखनाथ मंदिर, दूसरा नाम- गीता प्रेस। जो रेलवे स्टेशन से करीब 5 किमी दूरी पर है। पूरा गीता प्रेस एक मंदिर नुमा दफ्तर है, जहां रूटीन का कामकाज भी पूजा-पाठ से कम नहीं है।
यहां की दीवारों पर चौपाइयों के साथ गुटका, पान-मसाला और धूम्रपान का इस्तेमाल नहीं करने की सख्त हिदायत दी गई है। छपाई में लगे कर्मचारी किताब की फाइनल बाइंडिंग के वक्त जूता-चप्पल उतारकर काम करते हैं। ताकि पाठकों की श्रद्धा और विश्वास से धोखा न हो। अंदर कैंपस में प्रेस मशीनों के साथ भव्य आर्ट गैलरी भी है। जिसका अनावरण देश के पहले राष्ट्रपति राजेंद्र प्रसाद ने किया था।
गीता प्रेस में फिलहाल 15 भाषाओं में 1848 प्रकार की किताबें प्रकाशित हो रही हैं। देशभर में प्रेस की 20 ब्रांच हैं। रोजाना गीता प्रेस में 70 हजार किताबें प्रकाशित हो रही हैं, जबकि डिमांड करीब 1 लाख किताब की है।
किताबों का कवर हाथ से लगाते हैं, क्योंकि मशीन में जानवरों की चर्बी से बना ग्लू लगता है
गीता प्रेस के प्रोडक्शन मैनेजर आशुतोष उपाध्याय बताते हैं कि हम लोग महीने में करीब 500 टन पेपर छापते हैं। रोजाना छोटी-बड़ी पुस्तकें मिलाकर कुल 70 हजार किताबें पब्लिश होती हैं। छपाई के लिए ऑफसेट तकनीक का इस्तेमाल करते हैं। इसके लिए वेब ऑफसेट मशीनें भी लगा रखी हैं।
रंगीन छपाई के लिए जापान से मशीनें खरीदी हैं। कुल 8 ऑफसेट और 2 रंगीन मशीनें हैं। बाइडिंग के लिए जर्मनी और इटली की मशीनें लगा रखी हैं। छपाई का सारा काम मशीनों से ही होता है, लेकिन किताबों के कवर को हम मैन्युअल यानी हाथ से ही लगाते हैं। क्योंकि कवर लगाने वाली मशीनों के ग्लू में जानवरों की चर्बी का इस्तेमाल होता है, इसलिए हम ऐसी मशीनों का इस्तेमाल नहीं करते हैं।
चूंकि इन किताबों की लोग पूजा करते हैं, उनमें आस्था और विश्वास रखते हैं, इसलिए हम अपनी छपाई में ऐसा कोई सामान इस्तेमाल नहीं करते, जो लोगों की फीलिंग को हर्ट करें। किताबों में कवर लगाने के लिए 20 से 25 आदमी अलग से रखे गए हैं, जो अलग-अलग शिफ्ट में काम करते हैं।
छपाई की तुलना में किताबों की डिमांड 20 से 25 फीसदी ज्यादा
गीता प्रेस के ट्रस्टी देवी दयाल अग्रवाल बताते हैं कि प्रेस का मुख्य काम धार्मिक ग्रंथों का प्रचार-प्रसार करना है। अब नया युग आ गया है, डिजिटल मोड में लोग ज्यादा पढ़ना-लिखना चाहते हैं। इसलिए हम भी अपनी पुस्तकों को वेबसाइट पर डाल रहे हैं, ताकि लोग ऑनलाइन पढ़ सकें। एक ऐप भी बना रहे हैं, जिसकी लॉन्चिंग जल्द करेंगे।
वेबसाइट पर हमारी 100 से ज्यादा ऐसी पुस्तकें हैं, जिन्हें आप फ्री डाउनलोड करके पढ़ सकते हैं। जल्द ही 100 और किताबें ऑनलाइन उपलब्ध होंगी। हम रोज अभी जितनी किताबें पाठकों को उपलब्ध करवा रहे हैं, डिमांड उससे 20 से 25 फीसदी ज्यादा है। जहां तक हमारे रेवेन्यू की बात है, पिछले साल करीब 87 करोड़ रुपए की किताबें बिकीं थीं, इस साल अब तक 111 करोड़ रुपए की किताबें बिक चुकी हैं।
आइए अब गीता प्रेस के मैनेजर लाल मणि तिवारी से हुई पूरी बातचीत पढ़वाते हैं...
रामचरितमानस में ताड़ना का अर्थ शिक्षा से है
रामचरितमानस विवाद और उसकी एक चौपाई में "ताड़ना" के अर्थ को लेकर मचे बवाल पर लाल मणि बताते हैं कि देखिए उसका अर्थ हमारे यहां शिक्षा है, हमने रामचरितमानस में उसे शिक्षा लिखा है। ताड़ना और दंड का मतलब प्रताड़ना होता भी नहीं है, तो उसे प्रताड़ना लेना भी नहीं चाहिए।
देखिए रामचरितमानस विवाद को लोगों ने खारिज कर दिया है, इस तरह के विवाद समय-समय पर चलते रहते हैं। लोग ऐसा क्यों करते हैं, पता नहीं, लेकिन किसी राजनीतिक बयान पर गीता प्रेस टिप्पणी नहीं करता है। विवाद के बाद श्रीरामचरितमानस की बिक्री बढ़ी है, लेकिन यही एकमात्र कारण नहीं है। इसकी प्रमाणिकता पर लोगों का जो विश्वास है, उसकी वजह से इसकी मांग प्रतिदिन बढ़ रही है।
इस साल रामचरितमानस की 50 हजार ज्यादा किताबें बिकीं हैं
गीता प्रेस से सबसे ज्यादा बिकने और प्रकाशित होने वाले किताबों के बारे में पूछने पर लाल मणि तिवारी कहते हैं कि मूल्य में अगर देखें तो रामचरितमानस है और संख्या में श्रीमद्भगवद् गीता है। रामचरितमानस की डिमांड तो काफी बढ़ गई है। पिछले साल इसकी 9 लाख 32 हजार प्रतियां बिकीं थीं। इस साल 9 लाख 82 हजार किताबें बिकीं हैं। यह कोई संयोग नहीं, गीता प्रेस के प्रति लोगों को विश्वास है। शिव पुराण की बिक्री दो साल में तीन गुना बढ़ी है। आगे हम गीता प्रबोधिनी, श्रीकृष्ण लीला दर्शन निकालने की तैयारी कर रहे हैं।
लाल मणि तिवारी बताते हैं कि हिंदी के अलावा गीता प्रेस गुजराती और तेलुगु भाषा की किताबें सबसे ज्यादा प्रकाशित कर रहा है। इन दोनों भाषाओं में हमारी 100-100 से ज्यादा किताबें हैं।
100वें साल 111 करोड़ की किताबें बिक चुकी हैं
100वें साल को गीता प्रेस ने कितना यादगार बनाया है..? इस सवाल पर लाल मणि तिवारी कहते हैं कि हमने 100वें साल में 100 करोड़ की पुस्तक बेचने का लक्ष्य रखा था, लेकिन 111 करोड़ रुपए से ज्यादा की पुस्तकें लोग खरीद चुके हैं। ये तब है जब हम मांग के अनुरूप पुस्तकें लोगों को मुहैया नहीं करवा पा रहे हैं।
गीता जयंती के मौके पर मुख्यमंत्री योगी आदित्यनाथ यहां आए। 3 मई को सांकेतिक शताब्दी वर्ष के मौके पर देशभर की 20 ब्रांच और काठमांडू में समारोह मनाए गए। वैसे तो शताब्दी समारोह का हमने प्रतीकात्मक समापन कर लिया है, लेकिन जब प्रधानमंत्री मोदी आएंगे तो हम भव्य और दिव्य समापन करेंगे।
गीता प्रेस पर कभी कोई आर्थिक संकट नहीं था, बंदी की बातें अफवाह थीं
गीता प्रेस के कभी बंद होने की कगार पर पहुंचने के सवाल पर लाल मणि बताते हैं कि गीता प्रेस पर कभी कोई संकट नहीं था, ये 2015 की बात है, जब कुछ लोगों ने ये अफवाह फैला दी थी। गीता प्रेस अपने संसाधनों से चलता है। इसकी वजह है, क्योंकि हमारे टॉप मैनेजमेंट और ट्रस्टी पर कोई खर्च नहीं होता है। वे अपने खर्च पर ही दफ्तर और मीटिंग में आते-जाते हैं। दूसरी बात- अच्छी मशीनों की वजह से कम खर्च आता है। तीसरी बात- हम प्रॉफिट मेकिंग संस्था नहीं हैं। हमारा उद्देश्य प्रॉफिट कमाना नहीं होता है।
हम नो लॉस, नो प्रॉफिट पर काम करते हैं। इसलिए हम अपनी पुस्तकों की कीमत को इतना कम रख पाते हैं। आर्थिक संकट की अफवाहों के बाद हमने 20 करोड़ रुपए की मशीनें लगाई हैं। गीता प्रेस के कैंपस में करीब 450 लोग काम करते हैं।
आजादी के बाद पहली बार कोई प्रधानमंत्री गीता प्रेस में आएंगे
गीता प्रेस के मैनेजर लाल मणि तिवारी बताते हैं कि शताब्दी वर्ष का हमारा समापन 3 मई को था। इसका आगाज तात्कालिक राष्ट्रपति रामनाथ कोविंद ने किया था। समापन के लिए हमने प्रधानमंत्री नरेंद्र मोदी को निमंत्रण दिया है। लेकिन 3 मई को आचार संहिता होने की वजह से उनका आना नहीं हुआ। फिर PMO की ओर से हमसे दूसरी तिथि मांगी गई, इस पर हमने उन्हें गंगावतरण के दिन यानी 30 मई की तारीख बताई। लेकिन इसकी भी संभावना नहीं लग रही है। लेकिन प्रधानमंत्री का कार्यक्रम होगा। स्वीकृति मिल चुकी है। मिनट-टू-मिनट कार्यक्रम भी यहां से जा चुका है। आजादी के बाद पहली बार यहां प्रधानमंत्री आ रहे हैं, यह बड़े गौरव की बात है।
शिव पुराण का प्रधानमंत्री नरेंद्र मोदी विमोचन करेंगे
लाल मणि बताते हैं कि गीता प्रेस 15 भाषाओं में 1800 से ज्यादा प्रकार की किताबें प्रकाशित कर रहा है। इस शताब्दी वर्ष में हमने 2 करोड़ 40 लाख किताबें लोगों को उपलब्ध कराई हैं, जो रिकॉर्ड है। जब से हमने आर्ट पेपर चित्रों के साथ श्रीरामचरितमानस, श्रीमद्भभगवद्गीता के संस्करण निकाले हैं, तब से इन किताबों की डिमांड और बढ़ गई है। इसी वजह से हमने दुर्गा सप्तशती और सुंदर कांड निकाला। अब शिव पुराण भी तैयार हो गया है, जिसका विमोचन प्रधानमंत्री मोदी करेंगे।
गीता से प्रेरित होकर सेठ गोयंदका ने 1923 में खोला था प्रेस 
श्रीमद्भगवद्गीता और रामचरितमानस को घर-घर में पहुंचाने का श्रेय भी गीता प्रेस को जाता है। गीता प्रेस के शुरू होने की कहानी बड़ी ही दिलचस्प है। बात 1920 के दशक की है। कलकत्ता के एक मारवाड़ी सेठ जयदयाल गोयंदका रोज गीता पढ़ते थे। 18वें अध्याय में गीता सार के रूप में लिखी एक बात उनके दिल को छू गई। ये बात यह थी-"जो इस परम रहस्य युक्त गीताशास्त्र को मेरे भक्तों में कहेगा, वह मुझको प्राप्त होगा।”
इसी के बाद लोगों के कहने पर गोयंदका ने अपनी व्याख्या को एक प्रेस से छपवाया, लेकिन उसमें भयंकर गलतियां देखकर वे दुखी हो गए। उसी दिन उन्हें प्रेस का ख्याल आया। फिर गोरखपुर के अपने एक श्रद्धालु घनश्यामदास जालान के सुझाव पर इसी शहर में दस रुपए के किराए के मकान में 1923 में गीता प्रेस शुरू किया।
अब 10 तस्वीरों में देखिए गीता प्रेस...
इनपुट- उत्कर्ष श्रीवास्तव, ग्राफिक्स- राजकुमार गुप्ता
इस लिंक को भी पढ़ें...
रामचरितमानस विवाद की राजनीतिक कहानी:यूपी में हिंदुत्व VS जाति की राजनीति
आज चैत्र नवरात्रि की पंचमी है.. 4 दिन बाद राम नवमी है। संडे स्टोरी में आज पढ़िए राम नाम की राजनीति। क्योंकि, इस बार की राम नवमी यूपी में कुछ खास है। क्योंकि, अयोध्या में भगवान रामलला का आखिरी बार अस्थायी मंदिर में जन्मोत्सव मनाया जाएगा। फिर भगवान राम अपने मंदिर में विराजमान होंगे। इससे पहले योगी सरकार ने नवरात्रि पर देवी मंदिरों में दुर्गा सप्तशती पाठ और राम नवमी पर मंदिरों में रामचरितमानस का पाठ करा रही है। हर जिले को एक-एक लाख रुपए दिए गए हैं। पूरी खबर पढ़ें...
निकाय चुनाव में सीएम योगी की "विराट" बैटिंग
यूपी में निकाय चुनाव का रिजल्ट आ चुका है। शहरों में भाजपा की सरकार बन चुकी है। इससे पहले 30 दिन तक पार्टियों के स्टार प्लेयर्स ने मैराथन प्रचार किया। मुकाबला भाजपा और सपा के बीच में था। कमान दोनों पार्टियों के कैप्टन सीएम योगी और पूर्व सीएम अखिलेश यादव के पास थी। अब बारी दोनों की परफॉर्मेंस के एनालिसिस की है, तो आज की संडे बिग स्टोरी में पढ़ते हैं… योगी और अखिलेश की रैलियां और उनकी जीत का स्ट्राइक रेट… पूरी खबर पढ़ें...